**Južni Sudan** je država centralne Afrike u kojoj živi približno 7 do 9 miliona stanovnika, koji žive na oko 620.000 km². Stanovništvo ove zemlje je etnički veoma raznoliko i sastoji se iz preko 200 naroda. Shodno tome veliki je i broj jezika koji se koristi na ovom prostoru. Najgušće su naseljeni južni delovi zemlje, a najveći gradovi su Džuba, Malakal, Vav, Jambjo i dr. U pogledu religijske pripadnosti, narodi Južnog Sudana ispovedaju najviše hrišćanstvo, ali značajan udeo čine i tradicionalna afrička verovanja (animizam, spiritualizam).

Razmeštaj stanovništva
----------------------

Posmatrajući razmeštaj stanovnika po regijama, uočljivo je da u Bahr el Gazalu i Gornjem Nilu živi po 2.500.000 stanovnika, dok samo u južnom delu zemlje u Ekvatoriji ima čak 4.500.000 stanovnika. Prema procenama misije Ujedinjenih nacija u Sudanu, Južni Sudan naseljava između 7,5 i 9,7 miliona ljudi. Na osnovu zvaničnog popisa na teritoriji Sudana koji je sproveden 2008. godine, komisija je došla do brojke od 8.260.490 stanovnika u Južnom Sudanu, dok su sa druge strane vlasti te zemlje naredne godine došli do brojke od 11-13 miliona.

Najgušće naseljen vilajet je Centralna Ekvatorija sa gradom Džuba, gde živi preko 2,5 miliona ljudi ili preciznije 109 stanovnika po km². Sa druge strane, najređe naseljeni su Istočna Ekvatorija sa 2,7 st./km² i Zapadni Bahr el Gazal sa 3,5 st./km². Glavni grad Džuba je najveći grad Južnog Sudana sa 250.000 stanovnika prema procenama iz 2008. godine. Slede Malakal (165.000), Vav (137.000) i Rumbek (100.000).

Narodi
------

U Južnom Sudanu živi veliki broj naroda, tačnije oko 200 etničkih grupa. Mnoge od njih broje svega stotinak ili nešto više pripadnika, ali su očuvale svoj indentitet, jezik i običaje. Najbrojniji narod ove zemlje su Dinke, kojih ima između 2,5 i 3 miliona, što čini trećinu ukupnog broja stanovnika. Druga najvažnija grupa Južnog sudana je Nuer, tradicionalni neprijatelji Dinki, kojih ima oko 2 miliona. Dinke živi širom severnog i centralnog dela zemlje u vilajetima Severni Bahr el Gazal, El Buhajrat, Varab, Zapadni Bahr el Gazal i manjim delom Gornji Nil, dok sa druge strane Nueri čine većinu u istočnom delu države u vilajetu Džonglej i jednim delom Gornji Nil i El Vahda. Slede ih Azande na jugozapadu zemlje u vilajetu Zapadna Ekvatorija kojih ima oko jedan milion. Značajan udeo čine i etničke grupe Šiluk na severoistoku Južnog Sudana (500.000), pa zatim Lotuka, Bari, Kuku i dr. Na severozapadu živi i značajna zajednica sudanskih Arapa.

Jezici i religija
-----------------

Zvanični jezici Južnog sudana su arapski i engleski. Oba su u ravnopravnoj upotrebi i njime se služi većina stanovnika. Arapski je „narodni" jezik, dok se engleski koristi u politici, pravima, nauci i obrazovanju. Nakon proglašenja nezavisnosti, koja se očekuje 9. jula 2011. godine, jedini zvanični jezik ostaće engleski. Osim pomenutih, u Južnom Sudanu u upotrebi je i nekoliko regionalnih jezika. Najviše govornika služi se jezikom dinka, oko 2-3 miliona, sledi ga nuerski jezik sa približno milion govornika, zande takođe oko milion, zatim bari i šiluk sa po 420, odnosno 200 hiljada. Osim pomenutih u upotrebi su još oko 150 različitih jezika, kojima se služe etničke grupe širom Južnog Sudana.

Na osnovu nekih izvora u Južnom Sudanu su najzastupljenija tradicionalna afrička verovanja (animizam, spiritualizam, totemizam), sa izraženom hrišćanskom manjinom. Međutim, prema navodima iz 2011. godine, čak četiri miliona stanovnika Južnog Sudana, tj. približno polovina od ukupnog broja praktikuje hrišćanstvo i pripada anglikanskoj crkvi Sudana. Uprkos tome, veliki broj naroda Južnog Sudana zadržao je svoja tradicionalna verovanja i običaje. Tako Dinke, veruju u duhove predaka, sa kojima komuniciraju preko medijuma u svojim domovima.

Galerija
--------

* Alek Vek - DinkaAlek Vek - Dinka
* Azande ratniciAzande ratnici
* Žena naroda BariŽena naroda Bari
* Narod ŠilukNarod Šiluk
* Narodi J. SudanaNarodi J. Sudana
* Jezici J. SudanaJezici J. Sudana
* Religija J. SudanaReligija J. Sudana

Vidi još
--------

* Južni Sudan
* Politika Južnog Sudana
* Istorija Južnog Sudana
* Geografija Južnog Sudana

Reference
---------

1. ↑  „UN Sudan". Arhivirano iz originala na datum 2011-01-03. Pristupljeno 24. 6. 2011.
2. ↑  „Popis stanovništva u Sudanu 2008. godine". Pristupljeno 24. 6. 2011.
3. ↑  „Procena broja stanovnika vlasti Južnog Sudana 2009. godine". Arhivirano iz originala na datum 2011-02-15. Pristupljeno 24. 6. 2011.
4. ↑  „Stanovništvo Džube 2008. godine". Pristupljeno 24. 6. 2011.
5. ↑  „Narod Dinke u Južnom Sudanu". Arhivirano iz originala na datum 2013-06-21. Pristupljeno 24. 6. 2011.
6. ↑  „Narod Nuer u Južnom Sudanu". Arhivirano iz originala na datum 2011-01-02. Pristupljeno 24. 6. 2011.
7. ↑  „Narod Azande u Južnom Sudanu". Arhivirano iz originala na datum 2011-07-18. Pristupljeno 24. 6. 2011.
8. ↑  „Narod Šiluk u Južnom Sudanu". Arhivirano iz originala na datum 2020-06-13. Pristupljeno 24. 6. 2011.
9. ↑  „Jezici Južnog Sudana prema Ustavu". Arhivirano iz originala na datum 2011-06-29. Pristupljeno 24. 6. 2011.
10. ↑  „Jezici Južnog Sudana". Pristupljeno 24. 6. 2011.
11. ↑  „Verovanja u Sudanu". Pristupljeno 24. 6. 2011.
12. ↑  „Religija u Južnom Sudanu". Pristupljeno 24. 6. 2011.
13. ↑  „Običaji Dinka". Arhivirano iz originala na datum 2013-06-21. Pristupljeno 24. 6. 2011.

Literatura
----------

* Vujadinović, S. (2009): *Regionalna geografija Afrike*, Geografski fakultet, Beograd.
* Grupa autora (2006): *Atlas Afrike*, Monde Neuf-Politika, Beograd
* Grupa autora (2004): *Enciklopedijski atlas sveta*, Mono i Manjana, Beograd

Spoljašnje veze
---------------

***Stanovništvo Južnog Sudana*** na Wikimedijinoj ostavi

* Narodi Južnog Sudana Arhivirano 2011-06-28 na Wayback Machine-u (`en`)
* Jezici Južnog Sudana (`en`)
* Zvanična prezentacija Vlade Južnog Sudana Arhivirano 2015-12-25 na Wayback Machine-u (`en`)

  


|  |  |  |  |
| --- | --- | --- | --- |
| 

|  |  |  |
| --- | --- | --- |
| Zastava Južnog Sudana | **Južni Sudan** | Zastava Južnog Sudana |

 |

|  |
| --- |
| Geografija •
Historija •
Stanovništvo •
Privreda •
Politika •
Administrativna podjela |